Krista Pärmäkoski

Sportlaskarjäär

Esimest korda võistles ta rahvusvahelisel tasandil 2007. aasta veebruaris Euroopa noorte talve olümpiafestivalil Jacas, kus ta saavutas viie kilomeetri distantsil klassikatehnikas neljanda koha. Samal aastal võitis Pärmäkoski Põhjamaade noorte meistrivõistlustel Örnsköldsvikis viiekilomeetrisel vabatehnikadistantsil kulla. Järgmisel talvel võitis ta Põhjamaade noorte meistrivõistlustel kaks hõbedat ja ühe pronksmedali. 2008. aasta juunioride maailmameistrivõistlustel Itaalias Malles Venostas oli ta Soome naiskonna ankrunaine ja tõi Soome 4×3,3 km teatesõidus pronksmedalile. Lisaks oli ta 10 km vabatehnikas kaheksas.
Pärmäkoski osales esimesel maailma karikavõistluste etapil 29. novembril 2008 Kuusamos, kus sai sprindis 29. koha. 2009. aasta juunioride maailmameistrivõistlustel Prantsusmaal Praz de Lys – Sommandis sai Pärmäkoski viiepäevase võistluskeelu, kuna tema hemoglobiini tase oli lubadust (160 g/l) kõrgem. Pärast võitluskeelu lõppu võitis ta 10 km suusavahetusega sõidus hõbemedali, 5 km vabadistantsil oli ta neljas ja teatesõidus viies.
2009 osales Pärmäkoski maailmameistrivõistlustel Liberecis, kus sai 10 km vabastiilis 37. koha. Aastal 2010 tuli ta juunioride maailmameistriks klassikalises stiilis 5 km distantsil ja sai teatesõidus hõbemedali. 2010. aasta taliolümpiamängudel Vancouveris sai ta 10 km vabastiilis 53. ja 30 km ühisstardist klassikasõidus 26. koha.
Esimest korda jõudis Pärmäkoski MK-etapil esikümnesse 2010. aasta detsembris Davosis, kus sai 10 km klassikas kaheksanda koha. 2010.–2011. aasta Tour de Ski etapil Oberhofis sai ta 10 km klassikas viitstardis teise koha. Tuuri lõppkoht oli tal kaheksas. 2011. aasta jaanuaris sai ta MK-etapil Otepääl viiepäevase võistluskeelu, kuna tema hemoglobiini tase oli taas lubatust kõrgem. Pärast seda andis Rahvusvaheline Suusaföderatsioon talle erandi, et tema hemoglobiini ülempiiri suurendatakse 165 g/l-ni. 2011. aasta juunioride maailmameistrivõistlustel Otepääl võitis ta 10 km klassikas kulla ja edestas teise koha saanut minutiga.
Pärmäkoski võitis esimese medali täiskasvanute klassis 2011. aasta põhja maailmameistrivõistlustel Oslos, kus võitis koos Aino-Kaisa Saarineniga sprinditeates hõbemedali. Ta suusatas viimast vahetust ja edestas lõpumeetritel pronksi saanud Astrid Jacobseni. 4×5 km teatesõidus oli ta Soome naiskonna ankrunaine ja tõi Soome pronksile. Lisaks oli ta 10 km klassikas viies, 30 km vabatehnikas Soome parimana 11., vabasprindis 16. ja suusavahetusega sõidus 31.
2011.–2012. aasta Tour de Skil oli ta üldjärjestuses neljas. Samal talvel võitis ta Soome meistrivõistlustel esikoha 3,3 km klassikas ja 10 km jälitussõidus. 2011.–2012. aasta MK-sarjas oli ta lõplikus paremusjärjestuses seitsmes. 2012.–2013. aasta Tour de Ski etapil Toblachis oli ta 3 km klassikas teine ja etapil Val di Fiemmes 10 km klassikas kolmas. Tuuri lõppkoht oli neljas. 2013. aasta põhja suusaalade maailmameistrivõistlustel Val di Fiemmes võitis ta sprinditeates koos Riikka Sarasoja-Liljaga pronksi. Suusavahetusega sõidus oli ta kaheksas, vabasprindis neljateistkümnes ja 10 km vabatehnikas viieteistkümnes. MK-sarjas saavutas üldjärjestuses kümnenda koha.
2012.–2013. aasta Tour de Skil oli Pärmäkoski neljas. 2014. aasta taliolümpiamängudel Sotšis oli ta hõbeda võitnud Soome naiskonna ankrunaine, 10 km klassikas kümnes ja 30 km vabatehnikas 18. MK-sarja üldjärjestuses oli ta kaheksas.
Esimese võidu maailma karikavõistlustel saavutas ta hooajal 2015–2016 raames toimunud Ski Tour Canada viimasel etapil 12. märtsil 2016 Canmore'is 10 km jälitussõidus klassikas.
2016. aasta Lillehammer Touril saavutas ta kokkuvõttes kolmanda koha. See oli tema esimene poodiumikoht mõne suusatuuri üldarvestuses. Ta võitis viimase etapina kavas olnud 10 km jälitussõidu klassikas.
2016.–2017. aasta Tour de Skil tuli ta teiseks.
2017. aasta maailmameistrivõistlustel Lahtis võitis ta esimese tiitlivõistluste individuaalmedali, kui tuli suusavahetusega sõidus hõbedale. Teatesõidus võitis ta pronksmedali. 30 km vabatehnikas oli ta kuues ja 15 km klassikas seitsmes.
8. märtsil 2017 jõudis ta esimest korda poodiumile sprindivõistluses, kui sai Drammenis toimunud klassikasprindivõistlusel teise koha.
Hooajal 2016–2017 saavutas ta maailma karikasarja üldarvestuses teise koha. Tavadistantside arvestuses oli kolmas ja sprindikarika üldarvetuses kuues.
2018. aasta taliolümpiamängud Pyeongchangis osutasid Pärmäkoski jaoks väga edukateks. Ta võitis kokku kolm medalit ja jõudis kõigil kuuel alal esikümnesse. 10. veebruaril võitis ta suusavahetusega sõidus Charlotte Kalla ja Marit Bjørgeni järel pronksmedali. 13. veebruaril jõudis ta klassikasprindis poolfinaali. 15. veebruaril jäi ta 15 km vabatehnikas Bjørgeniga jagama pronksmedalit, 17. veebruaril jäi ta Soome teatenaiskonnaga neljandaks, 21. veebruaril sai ta Mari Laukkaneniga teatesprindis viienda koha ning mängude viimasel päeval 25. veebruaril võitis 30 km klassikas hõbemedali.

Maailmakarikavõistlustel

Krista Pärmäkoski on individuaalarvestuses osalenud (seisuga 25. märts 2018) 190 maailma karikavõistluste etapil ja jõudnud esikolmikusse 24 korral, neist viiel korral on ta võitnud. Meeskonnaarvestuses on ta jõudnud esikolmikusse viiel korral, neist kahel korral on ta olnud kolmas ja kolmel korral teine. Kõrgeim koht MK-sarja üldarvestuses on teine (2016–2017 hooajal).

Isiklikku

Pärmäkoski elab Kuortanes. 2014. aasta augustis abiellus ta Tommi Pärmäkoskiga ja võttis endale tema perekonnanime.
Pärmäkoski tegeleb orienteerumisega ja on regulaarselt osalenud Venlojen Viesti orienteerumisvõistlusel. Ta on osalenud ka maanteerattasõiduvõistlustel.

Märkused

Koos Anne Kyllöneni, Aino-Kaisa Saarineni ja Kerttu Niskaneniga Koos Riikka Sarasojaga.
 Koos Aino-Kaisa Saarineniga.
 Koos Pirjo Muraneni, Aino-Kaisa Saarineni ja Riitta-Liisa Roponeniga.
 Koos Johanna Heinaneni, Kerttu Niskaneni ja Satu Annilaga.
 Koos Maria Grundvalli, Marjaana Pitkäneni ja Tanja Kauppineniga.